જે લોકોને ફરવાની સાથે ખરીદીનો પણ શોખ છે તેમના માટે પણ ઉદયપુરમાં ઘણું છે. મેવાડ રાજપૂત શૈલીનાં મિનિયેચર, નકશીકામની ચીજો, નાથદ્વારાની પિંછવાઈઓ, આરસ પર પચ્ચીકારીવાળાં શિલ્પ, કઠપૂતલી, ટાઈ એન્ડ ડાઈ વસ્ત્રો, બાંધણી, ચાંદીનાં આભૂષણો ઉપરાંત વિભિન્ન હસ્તશિલ્પ અહીં મળે છે. જગદીશ ચોક, ચેતક સર્કલ, બાપુ બજાર, કલોક ટાવર, હસ્તશિલ્પ એમ્પોરિયમ રાજસ્થલી તથા શિલ્પગ્રામ સહિતનાં સ્થળો શોપિંગ માટે જાણીતાં છે. ઉદયપુરની સ્થાનિક સંસ્કૃતિના રંગ જોવાની તક મેવાડ ઉત્સવ અને ગણગૌર ઉત્સવ વખતે મળે. વસંતના આગમન વખતે યોજાતા મેવાડ ઉત્સવ વખતે એક શોભાયાત્રા નીકળે છે. એ દરમ્યાન અહીંનાં લોકનૃત્યો, લોકગીતો તથા આતશબાજી જોનારાઓને મંત્રમુગ્ધ કરી દે છે. ગણગૌર પર્વ વખતે શણગારેલા હાથીઓ અને ઘોડાઓની સાથે એક ઝુલુસમાં ભગવાન શંકરની પ્રતિમા લઈ જવાય છે. આ દિવસે સ્ત્રીઓ પારંપરિક પોશાકો પહેરેલી નજરે પડે છે. પાર્વતીની પૂજા પણ આ પર્વનો મહત્વનો હિસ્સો છે.